钦定古今图书集成/明伦汇编/氏族典/第131卷 > 《廖用贤尚友录》 > 申时行
## 钦定古今图书集成/明伦汇编/氏族典/第131卷 > 《廖用贤尚友录》 > 申时行

按《明外史申时行传》：“时行，字汝默，长洲人。嘉靖四十
一年进士第一，授修撰，历谕德，充经筵讲官，纂《世穆
两朝实录》，进左庶子，掌翰林院事。万历五年，由礼部
右侍郎改吏部。时行以文字受知张居正，蕴籍不立
崖异，居正安之。六年，居正将归葬父，请广阁臣，遂以
左侍郎兼东阁大学士，入预机务。已，进礼部尚书兼”
文渊阁。以辽东大捷，加太子太保。元子生加少保兼
太子太保、户部尚书、武英殿。命覆视大峪山陵。进少
傅兼太子太傅、吏部尚书。建极殿柄政务为宽大，然
以居正素昵时行，大损物望。时行务承帝指，不能大
有建立。郑贵妃有宠，生皇三子常洵，颇萌夺嫡意。时
行率同列再请建储，不听。十八年，帝召皇太子、皇三
子，令时行入见毓德宫。时行拜贺，请亟定大计。寻屡
疏请册立。帝犹豫久之，下诏曰：“若明岁廷臣不复渎
扰，当以后年册立。”时行因戒廷臣毋激扰。明年八月，
工部主事张有德请具册立仪注。帝怒。而内阁中亦
有疏入。时时行方在告，次辅首列时行名。时行密上
封事，言：“臣方在告，初不预知册立之事。”于是给事中
罗大纮劾时行阳附群臣之议，而阴缓其事。中书黄
正宾复论时行排陷同官，巧避首事之罪，二人皆被
黜责。御史邹德泳疏复上。时行力求罢，诏驰驿归。光
宗立为皇太子，时行驰表贺，帝手诏优答之。四十二
年，时行年八十。帝遣行人存问，诏书到门而卒。先以
云南岳凤平，加少师兼太子太师、中极殿大学士。诏
赠太师，谥“文定。”